Yeri gəlmişkən, Təhsil Nazirliyinin “qaynar xətt”inə daxil olmuş müraciətlər əsasında aparılmış araşdırmalar nəticəsində 10 məktəbin direktoru tutduğu vəzifədən azad edilmiş, 5 məktəbin direktoru isə töhmət almışdır. Ümumiyyətlə, son illərdə təhsil sahəsinin eksperimentlər poliqonuna çevrilməsi, müxtəlif yeni proqramların tətbiqi, fərqli tədris vəsaitlərinin istifadəyə verilməsi təhsil sisteminə, o cümlədən uşaqların mənimsəmə qabiliyyətinə və təhsilin keyfiyyətinə mənfi təsir göstərir. Müsbət hal kimi isə təklifimizlə orta məktəblərdə insan hüquqlarının bir fənn kimi tədris olunmasını və uşaqların özlərinin də cəlb olunması ilə pilləli tədrisin başlanmasını göstərmək olar. Eyni zamanda, Bakı Dövlət Universitetində də ilk dəfə olaraq insan hüquqlarının tədrisinə başlanılmışdır.